**PRAVNA OSNOVA DONOŠENJA**

Pravilnika o izmjeni Pravilnika o raspisivanju i provedbi javnih natječaja za zapošljavanje na službenička i namještenička radna mjesta na Sveučilištu Jurja Dobrile u Puli

Senat Sveučilišta Jurja Dobrile u Puli je na svojoj 28. sjednici održanoj dana 16. prosinca 2019. godine donio Pravilnik o raspisivanju i provedbi javnih natječaja za zapošljavanje na službenička i namještenička radna mjesta na Sveučilištu Jurja Dobrile u Puli kojim je uredio raspisivanje i provedbu javnih natječaja za izbor na službenička i namještenička radna mjesta na Sveučilištu Jurja Dobrile u Puli. Pravilnikom je određeno da se isti **ne primjenjuje** na postupke izbora u znanstveno-nastavna, umjetničko- nastavna, nastavna, stručna i suradnička radna mjesta koji su propisani Zakonom o znanstvenoj djelatnosti i visokom obrazovanju odnosno Pravilnikom o postupku izbora u znanstveno-nastavna, umjetničko-nastavna, nastavna i suradnička zvanja te na odgovarajuća radna mjesta na Sveučilištu Jurja Dobrile u Puli.

Člankom 6. navedenog Pravilnika propisano je da se Natječaj za izbor na službenička i namještenička obvezno objavljuje u Narodnim novinama, na službenim Internet stranicama Sveučilišta i sastavnica i na službenim internet stranicama Hrvatskog zavoda za zapošljavanje.

Obveza objavljivanja u Narodnim novinama proizlazila je iz odredbi ranijeg Kolektivnog ugovora za službenike i namještenike u javnim službama.

Kolektivni ugovor za službenike i namještenike u javnim službama (NN 56/2022) od 18. svibnja 2022. godine u članku 24. st. 2. propisuje da se potreba za zasnivanjem radnog odnosa za sve poslove u javnim službama oglašava putem Hrvatskog zavoda za zapošljavanje i na web-stranicama odnosno na oglasnim pločama ustanova, te u **»Narodnim novinama« samo ako je to propisano posebnim propisom**.

Kako je člankom 40. st. 4. Zakona o visokom obrazovanju i znanstvenoj djelatnosti propisano da se javni natječaj za izbor nastavnika, znanstvenika i suradnika na slobodno radno mjesto objavljuje u Narodnim novinama i na mrežnim stranicama visokog učilišta zaključuje se da ne postoji potreba objave javnog natječaja za druga službenička i namještenička radna mjesta u Narodnim novinama.

Slijedom navedenog kako ne postoji pravna obveza objave javnog natječaja u Narodnim novinama za predmetna radna mjesta, a u svrhu akceleracije natječajnog postupka, skraćivanja procedure i materijalnih troškova predlaže se donošenje sljedećih izmjena:

Na temelju članka 12. Zakona o visokom obrazovanju i znanstvenoj djelatnosti (NN 119/2022) i članka 25. Statuta Sveučilišta Jurja Dobrile u Puli a sukladno članku 25. stavku 3. Kolektivnog ugovora za znanost i visoko obrazovanje (NN 9/2019) i prethodnom mišljenju Nezavisnog sindikata znanosti i visokog obrazovanja od 03.prosinca 2019.godine, Senat Sveučilišta Jurja Dobrile u Puli je na svojoj. sjednici održanoj dana 2024. godine donio

**Pravilnik o izmjeni Pravilnika o raspisivanju i provedbi javnih natječaja za zapošljavanje na službenička i namještenička radna mjesta na Sveučilištu Jurja Dobrile u Puli**

**Članak 1.**

U Pravilniku o raspisivanju i provedbi javnih natječaja za zapošljavanje na službenička i namještenička radna mjesta na Sveučilištu Jurja Dobrile u Puli (KLASA: 003-05/19-01/11, URBROJ: 380-01-19-1) od 16. prosinca 2019. godine, u članku 6. stavku 1. riječi

„u Narodnim novinama,“, brišu se.

**Članak 2.**

Ostale odredbe osnovnog Pravilnika ostaju nepromijenjene.

**Članak 3.**

Ovaj Pravilnik stupa na snagu osmog dana od dana objave na mrežnim stranicama Sveučilišta Jurja Dobrile u Puli.

Rektor

Prof.dr.sc. Marinko Škare

KLASA:

URBROJ:

Datum